Κανόνες εκχώρησης της εκμετάλλευσης δικαιωμάτων της Eurovision στο πλαίσιο καναλιών συνδρομητικής τηλεόρασης

(1999/C 248/05)

(Κείμενο που παρουσιάζει ενδιαφέρον για τον ΕΟΧ)

Όταν δικαιώματα που έχουν κτηθεί από κοινού πρόκειται να ασκηθούν στο πλαίσιο καναλιού συνδρομητικής τηλεόρασης ενός μέλους, είναι εφαρμοστέοι οι ακόλουθοι κανόνες, επιπλέον των γενικών κανόνων που θεσπίστηκαν στις 24 Φεβρουαρίου 1993 σχετικά με την πρόσβαση στα αθλητικά προγράμματα της Eurovision των ραδιοτηλεοπτικών οργανισμών που δεν ανήκουν στην EBU:

i) Οσάκις ένα μέλος της Eurovision προτίθεται να μεταδώσει ένα αθλητικό πρόγραμμα της Eurovision από δικό του κανάλι συνδρομητικής τηλεόρασης (πρέπει να πρόκειται για κανάλι σε σχέση με το οποίο η χρέωση γίνεται ανά θέαμα ή ανά κανάλι ή, με την επιφύλαξη του στοιχείου v) κατωτέρω, να πρόκειται για κανάλι το οποίο συμμετέχει σε ψηφιακό συνδυασμό καναλιών ή σε βασική καλωδιακή δέσμη), παρέχει στα ανταγωνιστικά κανάλια συνδρομητικής τηλεόρασης που ανήκουν στην ίδια κατηγορία συνδρομητικής τηλεόρασης και λειτουργούν στην ίδια χώρα τη δυνατότητα να πράξουν το ίδιο.

Η φράση "να πράξουν το ίδιο" καλύπτει νοηματικά:

- απαγόρευση ίδια με αυτή που ενδεχομένως ισχύει για το κανάλι συνδρομητικής τηλεόρασης του ίδιου του μέλους,

- αγώνες ίδιους με αυτούς που μεταδίδονται από το κανάλι συνδρομητικής τηλεόρασης του ίδιου του μέλους (αγώνες προκριματικού γύρου, πρωταθλήματα τένις όπου κάθε ομάδα αποτελείται από έναν άνδρα και μια γυναίκα, το σύνολο των αγώνων μέχρι τη φάση των προημιτελικών, κ.ο.κ.). Όταν το μέλος μεταδίδει ένα μείγμα αγώνων οι οποίοι διεξάγονται ταυτοχρόνως ή τουλάχιστον συμπίπτουν εν μέρει χρονικώς, το μη μέλος δύναται να επιλέξει να μεταδώσει το δικό του μείγμα, εκτός αν προτιμά να καλύψει ολόκληρη τη διάρκεια δεδομένου αγώνα,

ή

- αγώνες παρόμοιους/ισοδύναμους με αυτούς που μεταδίδονται από το κανάλι συνδρομητικής τηλεόρασης του ίδιου του μέλους (π.χ. από τους δέκα αγώνες που είναι δυνατό να μεταδοθούν από ένα κανάλι συνδρομητικής τηλεόρασης, το μέλος επιλέγει τους πέντε προς μετάδοση από το δικό του κανάλι και προσφέρει πέντε ισοδύναμους αγώνες στα ανταγωνιστικά κανάλια συνδρομητικής τηλεόρασης). Αν το μη μέλος αμφιβάλλει για τον "ισοδύναμο" χαρακτήρα των αγώνων, δικαιούται να ζητήσει τα δικαιώματα μετάδοσης των ίδιων αγώνων,

- ίδια διάρκεια χρόνου μετάδοσης με αυτήν που προσφέρει το κανάλι συνδρομητικής τηλεόρασης του ίδιου του μέλους (δηλαδή δύο ώρες ημερησίως κατ' ανώτατο όριο).

ii) Το μέλος διατηρεί το δικαίωμα να προσφέρει ευνοϊκότερους όρους στα μη μέλη.

iii) Το αντίτιμο που καταβάλλεται από το μη μέλος πρέπει να αντικατοπτρίζει εύλογα τους όρους υπό τους οποίους το μέλος της Eurovision εξασφάλισε τα σχετικά δικαιώματα. Για το θέμα αυτό έχουν σημασία μεταξύ άλλων, ο συμπληρωματικός χαρακτήρας των δικαιωμάτων, η διάρκεια και ο χρόνος μετάδοσης της εκπομπής, το σε ποια από τις τρεις κατηγορίες συνδρομητικής τηλεόρασης που αναφέρονται στο ανωτέρω σημείο ii) εμπίπτει η λειτουργία του συγκεκριμένου καναλιού, ο αριθμός συνδρομητών και το ύψος της μηνιαίας συνδρομής ή του αντίτιμου ανά θέαμα.

Οι ίδιες αρχές ισχύουν για τη χρέωση όταν ένα μέλος παραχωρεί σε ένα μη μέλος το δικαίωμα κάλυψης ενός γεγονότος από κανάλι συνδρομητικής τηλεόρασης, χωρίς το μέλος να ασκεί το ίδιο το εν λόγω δικαίωμα.

Σε περίπτωση αντιδικίας σχετικά με το αντίτιμο, το ζήτημα υποβάλλεται σε διαιτησία κατά τα προβλεπόμενα στα σημείο 5 των γενικών κανόνων σχετικά με την πρόσβαση στα αθλητικά προγράμματα της Eurovision των ραδιοτηλεοπτικών οργανισμών που δεν ανήκουν στην EBU.

iv) Το μέλος αναγγέλλει ικανό χρονικό διάστημα πριν από το εκάστοτε αθλητικό γεγονός τις δυνατότητες που ενδεχομένως υπάρχουν βάσει των ανωτέρω παραγράφων για τα κανάλια συνδρομητικής τηλεόρασης τα οποία δεν είναι μέλη. Η αναγγελία αυτή πρέπει να γίνεται:

- το αργότερο τρεις μήνες πριν από τους ολυμπιακούς αγώνες, το ευρωπαϊκό και το παγκόσμιο πρωτάθλημα ποδοσφαίρου και το παγκόσμιο πρωτάθλημα στίβου·

- το αργότερο δύο μήνες πριν από κάθε άλλο αθλητικό γεγονός.

v) Τα κανάλια που ανήκουν σε ψηφιακό συνδυασμό καναλιών (βασική δέσμη) ή σε βασική καλωδιακή δέσμη δεν υπόκεινται στους παραπάνω κανόνες εφόσον το ίδιο πρόγραμμα μεταδίδεται ταυτοχρόνως, υπό αναλογική ή ψηφιακή μορφή, και είναι δυνατό να ληφθεί από αέρος στην ίδια χώρα.

Στην περίπτωση των αθλητικών καναλιών πανευρωπαϊκής εμβέλειας, ισχύει ο ίδιος κανόνας εφόσον η εκπομπή μεταδίδεται, με τουλάχιστον έναν ηχητικό σχολιασμό σε μία από τις μεγάλης διάδοσης ευρωπαϊκές γλώσσες, και είναι δυνατό να ληφθεί από αέρος σε ολόκληρη την ευρωπαϊκή ζώνη ραδιοτηλεοπτικής μετάδοσης και εφόσον, προς διευκόλυνση του εκάστοτε τοπικού κοινού, η ίδια εκπομπή μεταδίδεται ταυτοχρόνως στο πλαίσιο ψηφιακού συνδυασμού καναλιών ή βασικής καλωδιακής δέσμης με τοπικό ηχητικό σχολιασμό.